Nog ŉ huidige Bok sluit by Ackers se Gloucester aanJaco Kriel – volg die Ackermanns Gloucester toe. (Foto GB Jordaan). Nóg een van Suid-Afrika se beste spelers gaan sy heil oorsee soek en sal die beskikbare gehaltetalent in Suid-Afrika verder uitdun. Die Springbokflank en die man wat die Lions in verlede jaar se Superrugby-eindstryd aangevoer het, Jaco Kriel, sal nie weer in die Lionstrui gesien word nie. Hy het verlede maand ŉ tweede skoueroperasie ondergaan nadat hy in September in ŉ toets teen die Wallabies beseer is, en sal nie weer in Suid-Afrika speel voordat hy by Johan Ackermann se Gloucester inval nie. Kriel, wat hoofsaaklik as nommer ses-flank gespeel het, maar benewens hierdie posisie se balsteelfunksie ook baie, baie meter vir die Lions met sy kragtige lopies gewen het, het in 11 toetse gespeel en die Lions in 71 wedstryde verteenwoordig. Hy het ook 44 wedstryde vir die Goue Leeus en die Leeus-vyftiental asook vyf keer vir die Kubota Spears in Japan gespeel. Kriel is verlede jaar in September ná ŉ skouerbesering geopereer. Daar is verwag dat hy ná ses maande weer sou kon speel, maar in Maart is beslis dat die operasie onsuksesvol was. Hy is toe weer, in Maart, geopereer – wat beteken het dat hy ŉ verdere ses maande moes aflê – ŉ hele jaar dus sedert sy besering teen Australië. Kriel het reeds met Gloucester se afrigtings- en mediese personeel gepraat en hulle verwag hy sal vir die aanvang van hul seisoen reg wees. Kriel sluit hom by sy ou Lionsspanmaat, Ruan Ackermann aan. Gloucester is vanjaar, in die eerste jaar met Johan Ackerman as afrigter, in die eindstryd van die Europese Uitdaagbeker. Hulle speel op 11 Mei in die San Mamés-stadion in Bilbao, Spanje, in die eindstryd teen die Cardiff Blues.